寄題商洛宰令狐勵迎翠樓
作者：陳與義
朝代：宋

paragraphs: 西來金衣鶴，書落汝水湄。
雲霞映道路，中有迎翠詩。
遥知五斗粟，未辦買山資。
政要百尺樓，了此浮天眉。
森然詩中畫，想見憑欄時。
朝曦與暮靄，百變皆令姿。
君方領此意，簿書何急爲。
衆手劇雲雨，唯山不瑕疪。
當年四老翁，視世輕於芝。
坐令山偃蹇，不受人招麾。
誰歟樓中客，俯仰與山期。
顧要君折腰，督郵真小兒。
因之感我意，故巖歸已遲。
便携靈運屐，不待德璋移。